Eftir hesa pláguna segði Harrin við Móses og Eleazar, son Árons prests: «Takið manntal av øllum savnaði Ísraelsmanna frá tjúgu ára aldri og eldri, eftir ættum teirra, av øllum vígførum monnum í Ísrael.» Tá kannaðu Móses og Eleazar prestur teir á Móabs slætta við Jórdan áraka Jeriko, teir, sum vóru frá tjúgu ára aldri og eldri, eins og Harrin hevði boðið Mósesi. Og Ísraelsmenn, ið fóru úr Egyptalandi, vóru: Ruben, frumgitni sonur Ísraels; synir Rubens: Av Hánok er komin kyntáttur Hánokita; av Pallu kyntáttur Palluita; av Hezron kyntáttur Hezronita og av Karmi kyntáttur Karmita. Hesir vóru kyntættir Rubenita; tal teirra, ið kannaðir vórðu av teimum, kom upp í fjøruti og trý túsund og sjey hundrað og tríati. Sonur Pallu var Eliab; og synir Eliabs: Nemuel, Dátan og Ábiram; hetta var hin Dátan og hin Ábiram, fulltrúar savnaðarins, ið trættust við Móses og Áron saman við floksfeløgum Kóra, tá ið teir risu upp ímóti Harranum, og jørðin læt upp gap sítt og gloypti teimum saman við Kóra, tá ið floksfelagar hansara fórust, við at eldur oyddi tvey hundrað og fimmti mans, ið síðan vóru tekin til áminningar. Men synir Kóra fórust ikki. Hesir vóru synir Símeons eftir ættargreinum teirra: Av Nemuel er komin ættargrein Nemuelita; av Jámin ættargrein Jáminita; av Jákin ættargrein Jákinita; av Zera ættargrein Zeraita og av Sjául ættargrein Sjáulita. Hesar vóru ættargreinar Símeonita, tjúgu og tvey túsund og tvey hundrað. Synir Gáds eftir ættargreinum teirra: Av Zefon er komin ættargrein Zefonita; av Haggi ættargrein Haggita; av Sjúni ættargrein Sjúnita; av Ozni ættargrein Oznita; av Eri ættargrein Erita; av Árodi ættargrein Árodita og av Áreli ættargrein Árelita. Hesar vóru ættargreinar Gádssona, sum kannaðir vórðu, fjøruti túsund og fimm hundrað. Synir Júda vóru Er og Ónan; men Er og Ónan doyðu í Kánáanlandi. Og synir Júda eftir ættargreinum teirra: Av Sjela er komin ættargrein Sjelanita; av Perez ættargrein Perezita; av Zera ættargrein Zeraita; og synir Perezar: Av Hezron er komin ættargrein Hezronita og av Hámuli ættargrein Hámulita. Hesar vóru ættargreinar Júda, teir ið kannaðir vórðu av teimum, sjeyti og seks túsund og fimm hundrað. Synir Issakars eftir ættargreinum teirra: Av Tóla er komin ættargrein Tólaita; av Pua ættargrein Punita; av Jásjub ættargrein Jásjubita og av Sjimron ættargrein Sjimronita. Hesar vóru ættargreinar Issakars, teir ið kannaðir vórðu av teimum, seksti og fýra túsund og trý hundrað. Synir Zebulons eftir ættargreinum teirra: Av Sered er komin ættargrein Seredita; av Elon ættargrein Elonita og av Jáleel ættargrein Jáleelita. Hesar vóru ættargreinar Zebulonita, teirra, sum kannaðir vórðu, seksti túsund og fimm hundrað. Synir Jósefs eftir ættargreinum teirra: Manasse og Efraim. Synir Manasse: Av Mákir er komin ættargrein Mákirita. Og Mákir gat Gilead. Av Gilead er komin ættargrein Gileadita. Hesir vóru synir Gileads: Av sonum Ábiezers ættargrein Ábiezrita; av Helek ættargrein Helekita; av Asriel ættargrein Asrielita; av Sjekemi ættargrein Sjekemita; av Sjemida ættargrein Sjemidaita og av Hefer ættargrein Heferita. Men Zelofhad Hefersson átti ongar synir, einans døtur; og døtur Zelofhads itu: Mala, Noa, Hogla, Milka og Tirza. Hesar vóru ættargreinar Manasse; og teir, ið kannaðir vórðu av teimum, komu upp í fimmti og tvey túsund og sjey hundrað. Hesir vóru synir Efraims eftir ættargreinum teirra: Av Sjútela er komin ættargrein Sjútelaita; av Beker ættargrein Bekerita og av Táhan ættargrein Táhanita. Hesir vóru synir Sjútela: Av Eran er komin ættargrein Eranita. Hesar vóru ættargreinar Efraims sona, teirra, ið kannaðir vórðu, tríati og tvey túsund og fimm hundrað. Hesir vóru synir Jósefs eftir ættargreinum teirra. Synir Benjamins eftir ættargreinum teirra: Av Bela er komin ættargrein Belaita; av Asjbel ættargrein Asjbelita; av Áhiram ættargrein Áhiramita; av Sjufami ættargrein Sjufamita og av Hufami ættargrein Hufamita. Synir Bela: Ard og Náaman: Av Ard er komin ættargrein Ardita og av Náamani ættargrein Náamita. Hesir vóru synir Benjamins eftir ættargreinum teirra, sum kannaðir vórðu, fjøruti og fimm túsund og seks hundrað. Hesir vóru synir Dáns eftir ættargreinum teirra: Av Sjuhami er komin ættargrein Sjuhamita; hesar vóru ættargreinar Dáns eftir ættargreinum teirra. Allar ættargreinar Sjuhamita, teir, ið kannaðir vórðu, seksti og fýra túsund og fýra hundrað. Synir Ásjers eftir ættargreinum teirra: Av Jimna er komin ættargrein Jimnaita; av Jisjvi ættargrein Jisjvita og av Beria ættargrein Beriaita; av sonum Beria: Av Heberi ættargrein Hebrita og av Malkieli ættargrein Malkielita. Dóttir Ásjers æt Sera. Hesar vóru ættargreinar Ásjerssona, teir, ið kannaðir vórðu, fimmti og trý túsund og fýra hundrað. Synir Naftali eftir ættargreinum teirra: Av Jázeeli er komin ættargrein Jázeelita; av Guni ættargrein Gunita, av Jezeri ættargrein Jezerita og av Sjillemi ættargrein Sjillemita. Hesar vóru ættargreinar Naftali, teir, ið kannaðir vórðu av teimum, fjøruti og fimm túsund og fýra hundrað. Hesir vóru teir, ið kannaðir vórðu av Ísraelsmonnum, seks hundrað og eitt túsund og sjey hundrað og tríati. Og Harrin talaði við Móses og segði: «Millum hesar skal landið verða sundurskift til ognar eftir navnateljing. Fjølmentari ættargreinum skalt tú geva stóran arvalut, men fámentari lítlan; hvør ættargreinin skal fáa arvalut í lutfalli við taldu menn hennara. Men við lutkasti skal landið verða sundurskift, so at teir fáa arvalutir sínar eftir nøvnum ættargreina sína. Við lutkasti skal tað skiftast sundur, so at bæði fjølmentar og fámentar ættargreinar fáa sín lut. Hesir eru teir, ið kannaðir vórðu av Levitunum eftir ættargreinum teirra: Av Gersjoni er komin ættargrein Gersjonita; av Kehati er komin ættargrein Kehatita, og av Merari er komin ættargrein Merarita. Hesar vóru ættargreinar Levita: Ættargrein Libnita, ættargrein Hebronita, ættargrein Malita og ættargrein Musjita og ættargrein Kóraita. Kehat gat Amram. Kona Amrams æt Jókebed, dóttir Levi; hon føddist Levi í Egyptalandi. Við henni fekk Amram Áron og Móses og Mirjam, systur teirra. Ároni føddust Nádab, Ábihu, Eleazar og Ítámar. Men Nádab og Ábihu doyðu ta ferðina, tá ið teir bóru fremmandan eld fram fyri Harran. Og teir av Levitunum, ið kannaðir vórðu, vóru tjúgu og trý túsund, alt kallkyn frá mánaðargomlum og haðan eldri. Teir vórðu ikki kannaðir saman við hinum Ísraelsmonnum, tí at teimum var ikki fingin nakar arvalutur millum Ísraelsmanna. Hesir eru teir, ið kannaðir vórðu av Mósesi og Eleazari presti, tá ið teir kannaðu Ísraelsmenn á Móabsslættanum við Jórdan áraka Jeriko. Og millum hesar var eingin, sum var kannaður av Mósesi og Ároni presti, ta ferðina tá ið teir kannaðu Ísraelsmenn í Sinai oyðimørk. Tí at Harrin hevði sagt teimum av sonnum, at teir skuldu doyggja í oyðimørkini; tí var eingin av teimum eftir uttan Káleb Jefunneson og Jósva Nunsson.